पूजा का सीधा-सादा अर्थ होता है आराधना या साधना। पूजा की परम्‍परा वैदिक काल में यज्ञ से उत्‍पन्‍न मानी गई है। यज्ञ करने की परम्‍परा का ह्रास होने पर लोग मूर्ति निर्माण करने लगे। मूर्ति निर्माण कला ने पूजा करने की परम्‍परा का श्रीगणेश किया। ईश्‍वर की पूजा करने वाला पुजारी कहा जाता है। जहाँ पूजा की जाती है वह स्‍थल घर या मंदिर हो सकता है। निराकार ईश्‍वर की प्रार्थना के प्रचलन के कम होने से साकार ईश्‍वर की पूजा की जाने लगी। भारतीय संस्‍कृति में पूजन करने से मन शांति तथा सकारात्‍मकता का प्रादुर्भाव होता है। पूजा करने से मनोवांछित फल प्राप्‍त होता है तथा पूजा करने वाले व्‍यक्‍ति में आत्‍मविश्‍वास तथा क्रियाशीलता उत्‍पन्‍न होने लगती है।